מרשם פליטות זיהום האוויר שפרסם המשרד להגנת הסביבה קובע כי מקורם של 74% מהחומרים החשודים כמסרטנים הוא בשריפות הפסולת. בימים אלה פועל לראשונה צוות ממשלתי לפתרון הבעיה הלאומית
שריפות פסולת אחראיות ל-74% מהחומרים החשודים או המוכרים כמסרטנים שנפלטו לאוויר בשנת 2022, כך לפי דו"ח המפל"ס של המשרד להגנת הסביבה. הנתון מחבר בין שריפות הפסולת העירונית הלא חוקית (46%) ושריפות פסולת חקלאית צמחית (28%). לצורך השוואה, סקטור התחבורה אחראי ל-17% מהפליטה, שריפת עץ בקמינים ל-4%, וסקטור התעשייה וייצור החשמל היה אחראי רק ל-3%.  דוח המפל"ס הוא מרשם פליטות שנתי של המשרד להגנת הסביבה, הכולל מידע מקיף על פליטות מזהמים לאוויר, לים, לקרקע ולמקורות מים. בדוח המשרד נכתב כי "כמות הפליטה של חומרים חשודים או מוכרים כמסרטנים במצאי שנת 2022 פחתה ב-2% בהשוואה למצאי 2021 בעקבות ירידה במספר אירועי השריפה (שנרשמו על ידי רשות הכבאות, ד.ג)". עם זאת, בדיקת "שקוף" חשפה כי הסיבה למה שנראה כמו ירידה – הוא שינוי באופן המדידה.  "בשנת 2022 הוחלט לשנות את הנהלים לגבי לאיזה אירועים כן חוקרים ואיזה אירועים לא חוקרים בהקשר של שריפות פסולת", מסרו ל"שקוף" ברשות הכבאות. "אנחנו לא יכולים להצביע על ירידה (בכמות שריפות הפסולת, ד.ג)". ברשות הדגישו כי בעקבות השינוי כלל לא ניתן להשוות בין מספר השריפות שדווח ב-2021, לזה שדווח ב-2022.  בתגובה לחשיפה ההיא מסרו במשרד ל"שקוף" שהם נערכים לבדוק כיצד יתמודדו עם שינוי זה. כעת הסבירו במשרד כי לאחר בדיקה, דאגו שהוא לא ישפיע על המפל"ס: "השינוי הוא רק בסיווג של אופן הדיווח ואינו משנה את המהות וההיקף הכללי". כך או כך, בינתיים האזרחים בשטח לא מרגישים הקלה. שריפות הפסולת הגואות גובות מחיר בעיקר מהאוכלוסיות החלשות, ונראה שהפתרון השורשי – הקמת תשתיות מיחזור ופינוי פסולת מסודרות – עוד רחוק. האזורים שסובלים במיוחד מתופעה זו הם תושבי יהודה ושומרון והיישובים הסמוכים אליהם מעבר לקו הירוק (רשות הכבאות לא מודדת את מספר שריפות הפסולת בשטחי הרשות, אלא רק את אלו שבשטחי הארץ).  בימים אלו נעשה הצעד הראשון שיוביל לפתרון הרחוק – הצוות לגיבוש תכנית אסטרטגית לטיפול בשריפות הפסולת באזור יהודה ושומרון. מדובר בצוות שהוקם מכוח החלטת ממשלה שקידמה השרה להגנת הסביבה עידית סילמן, בעקבות שריפות הפסולת הבלתי פוסקות באזור השטחים, ביהודה ושומרון. הצוות יתמודד עם סוגיה מורכבת, כששריפות הפסולת מתבצעות באופן פיראטי בכפרים פלסטינים, ולא בשטחי ישראל. המפגש הראשון התקיים לפני כשלושה שבועות והצוות חולק בו לתתי צוותים. על סדר היום של הצוות עומדת ההצעה המשמעותית ביותר שיכולה להקל על המצב: הקצאת מימון עבור שינוע הפסולת של הכפרים הפלסטינים לאתרים מוסדרים, במטרה למנוע את שריפתה. עם זאת, עדיין מוקדם לשמוח – במנהל האזרחי מדגישים שהפתרון "מצוי בשלבים ראשוניים, ולאחר מכן יידרש מכרז והקמת מערך". מעבר לכך, הפתרון השורשי וארוך הטווח של הבעיה הוא הקמת תשתיות נוספות לטיפול בפסולת. אחת הסיבות המרכזיות לאותן שריפות קטלניות נוגעות לתשתיות הלקויות לטיפול בפסולת באותם אזורים. לפי המנהל האזרחי, האמון על יישום המדיניות בשטחים, לכרבע מהפלסטינים בשטחים אין לאן לפנות את הפסולת. אחד מהפתרונות בהם ידון הצוות נועד לפתור את הבעיה על ידי הקמת מתקני טיפול בפסולת להשבת אנרגיה. 